**** **KATOLÍCKA SPOJENÁ ŠKOLA, ŠKOLSKÁ 9, 914 41 NEMŠOVÁ**

**organizačná zložka: Stredná odborná škola sv. Rafaela,**

**Školská 9, 914 41 Nemšová**

––––––––––––––––––––––––––––––––––––––––––––––––––––––––––––––––––––––––––––––––––––––––––

**ŠKOLSKÝ PORIADOK PRE ŽIAKOV SOŠ SV. RAFAELA V NEMŠOVEJ**

**A. Práva a povinnosti**

**A 1. Práva a povinnosti študentov**

1. Všetci študenti sú Božími deťmi. Počas štúdia majú všetky práva a slobody vyhlásené vo Všeobecnej deklarácii ľudských práv, sú povinní dodržiavať platné zákony spoločnosti i osobitné požiadavky školy v súlade s učením katolíckej Cirkvi a správať sa podľa toho na akciách poriadaných školou.

Majú právo:

* na zodpovedné duchovné a morálne formovanie v súlade s učením katolíckej Cirkvi,
* na vzdelanie, ktoré má smerovať k rozvoju ľudskej osobnosti v súlade s Božím plánom,
* na poskytovanie a sprostredkovanie vedomostí z jednotlivých predmetov primerane veku a schopnostiam, na zrozumiteľný výklad učiva,
* na rešpektovanie svojej osobnosti zo strany pracovníkov školy i spolužiakov, na taktné zaobchádzanie,
* na objektívne a nezaujaté hodnotenie vedomostí a zručností; pri výslednom hodnotení má právo byť informovaný o navrhovanej klasifikácii,
* na psychohygienu (dodržiavanie dĺžky vyučovacej hodiny, prestávok, obedňajšej prestávky), pričom si môžu zvoliť náplň prestávky, pokiaľ zachovávajú pravidlá bezpečnosti, nerušia ostatných a rešpektujú školský poriadok,
* zúčastňovať sa na činnosti mimo vyučovania a záujmových aktivitách, ktoré však nesmú byť zamerané proti duchu a záujmom školy,
* na vhodné pracovné prostredie (osvetlenie, teplota miestnosti, pracovný priestor) a zároveň majú povinnosť starať sa o toto prostredie a nepoškodzovať majetok školy,
* na lekárske ošetrenie počas vyučovania, ak nie je možné ho uskutočniť v inom čase,
* obracať sa so svojimi pripomienkami, resp. návrhmi na zlepšenie činnosti školy na svojho triedneho profesora, na vedenie školy, na Združenie rodičov, na Radu školy najlepšie písomnou formou,
* na oboznámenie sa so školským poriadkom, pričom majú povinnosť dodržiavať všetky jeho ustanovenia; toto potvrdia na začiatku školského roka podpisom v triednej knihe,
* vybrať si štúdium cudzieho jazyka a voliteľný predmet z ponuky, pričom budú rešpektované platné vyhlášky.

1. Študentský preukaz je úradný doklad školy. Študent je povinný udržiavať ho v čistote a v poriadku, dbať, aby nedošlo k strate alebo k odcudzeniu, a aby informácie v ňom boli úplné a pravdivé. Je zakázané akýmkoľvek spôsobom pozmeňovať údaje v ňom zapísané.
2. Študenti sú povinní na začiatku školského roka zaznačiť do študentského preukazu číslo lavice a stoličky, ktoré mu boli zverené do užívania na príslušný školský rok. Pri presadení študenta na iné miesto zaznačí si číslo novej lavice do študentského preukazu.

**Študentský parlament**

Študentský parlament je orgán, ktorý zastupuje a obhajuje študijné a sociálne záujmy študentov Spojenej katolíckej školy v Nemšovej, bez ohľadu na ich pohlavie, rasu, farbu pleti, jazyk, vieru a náboženstvo, politické, či iné zmýšľanie, národný alebo sociálny pôvod, príslušnosť k národnosti alebo etnickej skupine, majetok, rod alebo iné postavenie. Činnosť študentského parlamentu usmerňuje profesionálny pedagóg alebo zástupca rodičov študentov Spojenej katolíckej školy, ktorého si študenti sami zvolia.

Študentský parlament sa zasadzuje o humanizáciu a uplatňovanie demokratických princípov v riadení školy tým, že sprostredkováva kontakt medzi študentmi a vedením školy, pomáha organizovať a podporovať školské i mimoškolské aktivity s cieľom zlepšenia študentského života na škole. Aktívne sa podieľať na efektívnom riadení školy. Oprávnené požiadavky študentov sa snaží slušným a kultivovaným spôsobom prednášať na vedenie školy.

Študentský parlament spolupracuje s vedením školy pri organizovaní mimoškolských aktivít (vzdelávacie, kultúrno–výchovné, športové, umelecké a. iné). O svojej činnosti priebežne Študentský parlament informuje všetkých študentov, vedenie školy ako aj predsedníctvo Rodičovskej rady školy.

Študentský parlament je oprávnený nadväzovať kontakty s inými stredoškolskými študentskými organizáciami na Slovensku i v zahraničí ako  s inými organizáciami združujúcimi študentské spoločnosti a pozývať ich na vlastné aktivity. Na aktivitách mimo školy sa môžu študenti zúčastňovať len so súhlasom riaditeľa školy.

**Práva študentov voči Študentskému parlamentu**

Každý študent na našej škole má právo:

* Voliť a byť volený za člena Študentského parlamentu. (v rámci svojej triedy).
* Žiadať prostredníctvom svojich triednych zástupcov na Študentského parlamentu o pomoc pri ochrane a obhajobe svojich práv.
* Zapájať sa do účasti na všetkých krúžkoch, akciách, a iných podujatiach organizovaných Študentským parlamentom.
* Zúčastňovať sa zasadnutí Študentského parlamentu, na ktorých môže priamo poukazovať na pozitíva i nedostatky v činnosti školy i v činnosti parlamentu.
* Každý študent berie na vedomie, že Študentský parlament nemá žiadne kompetencie zasahovať do klasifikácie študentov na hodinách ani do hodnotenia správania študentov a prijímania opatrení na zlepšenie disciplíny v triedach.
* Každý študent berie na vedomie, že členstvo v Študentskom parlament nezakladá žiaden nárok na neplnenie alebo samostatne korigovanie účinnosti príkazov a rozhodnutí riaditeľa školy a ostatných pedagógov.

**A 2. Práva a povinnosti rodičov**

1. Práva a povinnosti rodičov vyplývajú zo všeobecných právnych noriem SR, najmä zo zákona č. 460/1992Z.z. Ústava Slovenskej republiky v znení neskorších predpisov, zo zákona č. 350/1994 Z. z. O školských zariadeniach v znení neskorších predpisov, zo zákona č. 35/2005 Z. z. Zákon o rodine a o zmene a doplnení niektorých zákonov a z Občianskeho zákonníka.

V zmysle tejto legislatívy sú rodičia povinní:

* sústavne a dôsledne sa starať o výchovu, zdravie, výživu a všestranný vývoj maloletého dieťaťa,
* zastupovať maloleté dieťa,
* spravovať majetok maloletého dieťaťa.

1. Rodič je povinný prihlásiť školopovinné dieťa do školy a dbať o to, dochádzalo do školy pravidelne a včas. Je povinný sa vyjadriť aj k prihláške žiaka na strednú školu. Oslobodiť dieťa od povinnej školskej dochádzky môže len orgán štátnej správy v školstve.
2. V zmysle vyššie uvedeného rodičia študentov Strednej odbornej školy sv. Rafaela sú oprávnení po celú dobu štúdia informovať sa na študijné výsledky svojich detí a škola je povinná tieto informácie poskytnúť.
3. Rodičovské práva a povinnosti majú obaja rodičia. Pri ich výkone sú povinní chrániť záujmy maloletého dieťaťa.
4. Rodičia majú právo vychovávať svoje deti v zhode s vlastným náboženským a filozofickým presvedčením.
5. Rodičia majú právo použiť pri výchove primerané výchovné prostriedky tak, aby nebolo ohrozené zdravie, dôstojnosť, duševný, telesný a citový vývoj dieťaťa.
6. Rodičia zastupujú maloleté dieťa pri právnych úkonoch, na ktoré nie je spôsobilé. Ak by nastal prípad, že záujmy rodiča by poškodili maloletého, v takom prípade môže určiť súd opatrovníka, ktorý maloletého pri určitých právnych výkonoch bude zastupovať.

**B. Organizácia vyučovania**

1. Študent prichádza na vyučovanie načas, minimálne 5 minút pred začiatkom vyučovania. Disciplinovaný príchod do školy kontroluje vrátnička a pedagogický dozor. Rušiteľov poriadku hlásia triednemu profesorovi.
2. Každý študent má právo a povinnosť zúčastňovať sa vyučovania predmetov povinných, voliteľných a nepovinných, ktoré si zvolil. Je povinný dodržiavať vyučovací čas určený rozvrhom hodín i rozsah prestávok. Obedňajšia prestávka trvá 25 minút.

**Časový rozvrh hodín a prestávok:**

0. hodina 7.05 – 7.55 prestávka 5 min.

1. hodina 7.55 – 8.40 5 min.

2. hodina 8.50 – 9.35 10 min.

3. hodina 9.45 – 10.30 15 min.

4. hodina 10.45 – 11.30 10 min.

5. hodina 11.40 – 12.25 10 min.

6. hodina 12.35 – 13.20 25 min - obed

7. hodina 13.45 – 14.30 10 min.

8. hodina 14.35 – 15.20 5 min.

9. hodina 15.30 – 16.15 5 min

1. Voľné hodiny v rozvrhu a obedňajšia prestávka sa chápu ako prerušenie vyučovania, pričom študenti môžu so súhlasom rodičov opustiť budovu školy. Vtedy škola za nich nepreberá zodpovednosť. Študenti, ktorí ostávajú v budove sa môžu zdržiavať v triede, pričom sa správajú slušne.
2. Exkurzie sú súčasťou výchovy a vzdelávania študentov. Organizuje ich a za ich úroveň zodpovedá vyučujúci, ktorého predmet najviac súvisí s obsahom exkurzie. Ich rozsah a obsah schvaľuje po predložení vedúcim PK na začiatku školského roka riaditeľ školy v súlade s učebnými osnovami a tematickými plánmi.
3. Školské výlety sa môžu organizovať jeden raz v školskom roku v 1., 2. a 3. ročníku. Trvať môžu najviac dva vyučovacie dni v prípade, ak je výlet naplánovaný s ubytovaním. Výlet do blízkeho okolia bez ubytovania môže trvať jeden vyučovací deň. Plán školského výletu pripravuje a za jeho úroveň zodpovedá triedny učiteľ. Výlety možno realizovať po schválení riaditeľom školy a následnom zaradení do mesačného plánu práce školy.

**C. Dochádzka do školy**

1. Riaditeľom schválený rozvrh hodín je záväzný. V odôvodnených prípadoch rodič (zákonný zástupca) môže požiadať písomne vyučujúceho príslušného predmetu o uvoľnenie študenta z jednej hodiny, o uvoľnenie na celý deň požiada písomne triedneho učiteľa. V prípade uvoľnenia vyučujúci alebo triedny učiteľ urobí záznam o uvoľnení do príslušného tlačiva. O uvoľnení študenta na dva a viac dní rozhoduje na základe včasnej písomnej žiadosti riaditeľ školy. V prípade súhlasného stanoviska triedny učiteľ urobí záznam do príslušného tlačiva.

Súhlas k uvoľneniu skupiny študentov z hodiny dáva riaditeľ školy, resp. zástupkyňa riaditeľa. V prípade náhlej nevoľnosti sa žiak musí vypýtať od svojho triedneho učiteľa, resp. zástupcu triedneho učiteľa, pričom ten urobí záznam do príslušného tlačiva.

1. Ak sa študent nezúčastní vyučovania, je rodič (zákonný zástupca) povinný oznámiť triednemu učiteľovi ihneď (najneskôr do dvoch dní) dôvod neúčasti. Po návrate na vyučovanie je študent povinný v deň nástupu do školy predložiť triednemu učiteľovi písomné ospravedlnenie od lekára, resp. od zákonného zástupcu. Ak triedny učiteľ neuzná dôvody absencie alebo spôsob jej ospravedlnenia, môže vynechané hodiny neospravedlniť. Za nepravdivé alebo sfalšované ospravedlnenia môže byť študentovi navrhnutá znížená známka zo správania, pri závažnejších priestupkoch podmienečné vylúčenie zo štúdia. Absencia dlhšia ako 20 minút sa počíta ako absencia z celej vyučovacej hodiny. Tri absencie kratšie ako 20 minút sa počítajú ako absencia jednej vyučovacej hodiny.
2. Rodič môže pre závažné dôvody (iné ako choroba) ospravedlniť študenta na jeden deň v klasifikačnom období, maximálne však 2x za rok. Neprítomnosť pre chorobu môže rodič ospravedlniť na dobu nie dlhšiu ako 5 vyučovacích dní. Ak sa neprítomnosť študenta pre chorobu opakuje častejšie, môže triedny profesor vyžadovať potvrdenie od lekára aj za kratšie obdobie. Ak neprítomnosť pre chorobu trvá dlhšie ako 5 vyučovacích dní, musí študent predložiť potvrdenie od lekára.
3. Ak sa študent nezúčastní na vyučovaní v trvaní najmenej jedného týždňa a nie je známy dôvod jeho neprítomnosti, triedny profesor vyzve písomne rodičov (zákonného zástupcu), aby oznámili a doložili dôvod študentovej neprítomnosti. Súčastne upozorní rodičov (zákonného zástupcu), že v opačnom prípade sa bude študentova neprítomnosť posudzovať tak, akoby štúdium zanechal. Ak do desiatich dní od doručenia výzvy študent do školy nenastúpi a ani nie je doložený dôvod jeho neprítomnosti, posudzuje sa akoby zanechal štúdium.
4. Každú neprítomnosť študenta na vyučovaní rieši triedny učiteľ, resp. vyučujúci prostredníctvom príslušného tlačiva, ktoré je na to určené, a ktoré je študent povinný stále nosiť zo sebou.
5. Pri nedbalej dochádzke, resp. pri vyhýbaní sa písomnému či ústnemu preskúšaniu z konkrétneho predmetu môže vyučujúci navrhnúť komisionálne skúšky z daného predmetu.

Žiak prvého, druhého a tretieho ročníka, ktorý počas školského polroku zamešká 70 a žiak štvrtého ročníka, ktorý počas školského polroku zamešká 60 hodín, je povinný vykonať do dvoch týždňov odo dňa, v ktorom prekročil limit, komisionálnu skúšku z učiva určeného vyučujúcimi jednotlivých predmetov. Za vykonanie komisionálnej skúšky je zodpovedný vyučujúci, ktorý môže vykonanie komisionálnej skúšky odpustiť. Svoj postup zdôvodní na klasifikačnej porade. Skúška sa môže vykonať pred trojčlennou komisiou alebo pred triedou. Jeden z členov komisie je vyučujúcim príslušného predmetu, druhý je ním prizvaný vyučujúci s rovnakou alebo podobnou aprobáciou a triedny učiteľ, príp. riaditeľ školy. Vyučujúci zapíše výsledok skúšky do protokolu o skúške.

Žiak prvého, druhého a tretieho ročníka, ktorý počas školského polroku zamešká 140 hodín a žiak štvrtého ročníka, ktorý počas školského polroku zamešká 120 hodín, je povinný vykonať komisionálnu skúšku v rozsahu učiva školského polroku, v ktorom k zameškaniu vyučovania prišlo. Skúška sa koná zo všetkých predmetov. Triedny učiteľ v priebehu polroka sleduje zameškané hodiny a okamžite po prekročení limitu informuje zástupcu riaditeľa školy. K rozhodnutiu o komisionálnych skúškach možno dospieť najneskôr 10 vyučovacích dní pred klasifikačnou poradou 1. a 2. školského polroka. V opačnom prípade sa počet vymeškaných hodín prenáša do ďalšieho klasifikačného obdobia. Skúška sa koná pred trojčlennou komisiou menovanou riaditeľom školy. Žiak je klasifikovaný za príslušný polrok podľa výsledkov komisionálnej skúšky. Riaditeľ školy po prerokovaní v pedagogickej rade môže zmeniť limit zameškaných hodín.

Ak žiak zamešká viac ako 30 % z hodinovej dotácie predmetu za uplynulé klasifikačné obdobie, vykoná komisionálnu skúšku z tohto predmetu. Triedny učiteľ s vyučujúcimi jednotlivých predmetov v priebehu klasifikačného obdobia sledujú zameškané hodiny a okamžite po prekročení limitu informujú zástupcu riaditeľa školy. Skúška sa koná pred trojčlennou komisiou menovanou riaditeľom školy. Žiak je z predmetu klasifikovaný za príslušné klasifikačné obdobie podľa výsledkov komisionálnej skúšky. Riaditeľ školy po prerokovaní v pedagogickej rade môže zmeniť limit zameškaných hodín.

1. Za neospravedlnenú absenciu do 8 hodín riaditeľ školy uloží na návrh triedneho učiteľa niektoré z výchovných opatrení (pokarhanie TU, pokarhanie RŠ) a pri vyššom počte neospravedlnených hodín zníženú známku zo správania, resp. aj iné výchovné opatrenia zodpovedajúce vážnosti priestupku (podmienečné vylúčenie zo štúdia, vylúčenie zo štúdia).
2. Uvoľňovanie žiaka z vyučovania

Žiaka z jednej vyučovacej hodiny uvoľňuje vyučujúci daného predmetu, z viacerých hodín jedného dňa triedny učiteľ (alebo zastupujúci triedny učiteľ), pričom vystaví priepustku, ktorú žiak odovzdá pri svojom odchode zo školy na vrátnici. Bez priepustky žiak nesmie opustiť budovu školy.

**D. Správanie študentov**

1. Študenti sa vo svojom správaní riadia zásadami kresťanskej morálky, ktorá má na zreteli dobro, zdravý telesný a duchovný rozvoj človeka. Dodržiavajú pravidlá slušného správania voči všetkým vyučujúcim, ostatným zamestnancom a návštevníkom školy, aj voči svojim spolužiakom a všetkým študentom.
2. Po vstupe do budovy sa prezúvajú do vhodnej obuvi (za vhodné prezuvky sa nepovažuje športová obuv). Topánky si uložia a kabáty si zavesia na určené miesto v pridelenej skrinke.
3. Pred každou vyučovacou hodinou si študenti pripravia učebnice a  pomôcky, po zazvonení na hodinu sa v pokoji posadia na svoje miesta. Ak sa sťahujú z kmeňovej triedy do odborných učební, robia tak cez prestávku a pri zvonení na hodinu už čakajú pred učebňou. Na chodbách školy sa počas vyučovacích hodín zachováva ticho.
4. Vyučovanie na prvej hodine sa začína modlitbou a na poslednej hodine končí modlitbou. Na poludnie sa celá škola spoločne modlí modlitbu Anjel Pána, príp. Raduj sa Nebies Kráľovná prostredníctvom školského rozhlasu.
5. Študenti počas vyučovania nenarušujú priebeh hodín a umožňujú sústredenú prácu všetkým. Cez prestávky sa správajú tak, aby neobmedzovali a nevyrušovali ostatných. Mobilné telefóny musia byť počas vyučovania vypnuté, tiež nie je povolené ich nabíjanie v škole.
6. Študenti sa na vyučovaní v škole a na všetkých ostatných akciách správajú tak, aby nespôsobili úraz, nezapríčinili poškodenie zdravia sebe, svojim spolužiakom a ostatným osobám.
7. Študenti si potrebné veci vybavia s príslušnými vyučujúcimi po hodine v triede.
8. Ak sa študent zo závažných dôvodov nemohol pripraviť na vyučovanie, ospravedlní sa na začiatku hodiny. Vyučujúci určí termín, dokedy preberie zmeškané učivo.
9. Študentom je prísne zakázané:

* prinášať do školy alebo na školské a mimoškolské akcie cigarety, alkohol, akékoľvek druhy drog či návykových látok a užívať ich,
* prinášať do školy alebo na školské akcie časopisy, knihy a iné materiály, ktoré sú v rozpore s katolíckou vierou a morálkou,
* propagovať všetko, čo je v rozpore s učením katolíckej Cirkvi.
* fajčiť v priestoroch a areáli školy, tiež na chodníkoch okolo školy, ako aj pri činnostiach organizovaných školou mimo priestorov školy,
* používať vulgárne výrazy,
* mať počas vyučovania zapnutý mobilný telefón ani manipulovať s ním, tiež používať MP3 prehrávač; tablet a ďalšie IKT technológie,
* počas vyučovania opúšťať školu bez dovolenia triedneho učiteľa, príp. iného učiteľa, ktoré musí byť zapísané v priepustke.

V prípade porušenia sa toto považuje za vážne porušenie školského poriadku.

1. Študenti, ktorých triedny učiteľ poverí týždenníckou službou, sú povinní:

* na začiatku hodiny zahlásiť chýbajúcich spolužiakov,
* ohlásiť neprítomnosť vyučujúcich do 10 minút po začatí hodiny zástupkyni riaditeľa školy,
* vyvetrať triedu počas prestávok a udržiavať v nej poriadok,
* po každej hodine zotrieť tabuľu, v prípade potreby pomôcť s učebnými pomôckami,
* po poslednej hodine zavrieť okná, skontrolovať uzavretie vodovodného kohútika a vypnutie svetiel,
* zabezpečiť, aby si ostatní študenti pri odchode uložili prezuvky a udržiavali poriadok.

1. Trieda je vizitkou študentov, preto sa vo svojej triede starajú o estetickú výzdobu, aktuálnu nástenku, kvety a inventár tak, aby sa v nej študenti i učitelia dobre cítili.
2. Nie je dovolené vyvolávať študentov z tried počas vyučovania. Nevyhnutné návštevy sú možné len cez prestávky pri vrátnici školy.
3. Po skončení vyučovania študenti pod dozorom vyučujúceho vyložia stoličky v učebni, týždeňníci skontrolujú triedu a až potom, na pokyn vyučujúceho, odchádzajú. V laviciach nesmú ostávať knihy ani iné veci. V piatok po poslednej vyučovacej hodine si žiaci berú domov oblečenie na telesnú výchovu.
4. Na vyučovaní, školských akciách (exkurzie, výlety, kurzy a iné podujatia) sa žiaci riadia pokynmi pedagogického vedúceho a zásadami BOZ a PO. Sú povinní správať sa tak, aby chránili svoje zdravie a zdravie ostatných, teda dodržujú bezpečnostné predpisy a pokyny učiteľov.
5. Za príkladné správanie a výborné plnenie si povinností, za dobrú reprezentáciu triedy a školy, za ochotnú pomoc, môže žiak dostať osobitnú pochvalu od triedneho profesora alebo riaditeľa školy. Pochvala od riaditeľa školy sa zapisuje do katalógového listu študenta a môže byť spojená s vecnou odmenou.
6. Keď si študent neplní svoje povinnosti a nespráva sa podľa školského poriadku a nestačia bežné napomenutia triedneho učiteľa a ostatných vyučujúcich, je hodnotené jeho správanie podľa stupňa previnenia. Za porušenie školského poriadku sa považuje aj spáchanie priestupku alebo trestného činu (na základe právoplatného rozhodnutia), za ktorý bude študent zo štúdia vylúčený.
7. Za jeden z najzávažnejších porušení školského poriadku sa považuje šikanovanie. Šikanovaním sa rozumie akékoľvek správanie študenta alebo študentov, ktorých zámerom je ublíženie inému študentovi alebo študentom, prípadne ich ohrozovanie alebo zastrašovanie. Z hľadiska práva môže šikanovanie napĺňať skutkovú podstatu priestupkov proti spolunažívaniu a proti majetku. Obzvlášť závažné formy šikanovania môžu napĺňať skutkovú podstatu trestných činov a to najmä ohovárania, nebezpečného vyhrážania, ublíženia na zdraví, obmedzovania osobnej slobody, nátlaku vydierania, lúpeže, hrubého nátlaku, krádeže alebo poškodzovania cudzej veci, neoprávneného užívania cudzej veci. Šikanovania sa dopustí každý študent, ktorý iného študenta:

* fyzicky napáda alebo sa mu vyhráža bitkou,
* uráža prezývkami, nadávkami, posmeškami,
* berie mu jeho veci,
* núti ho robiť čokoľvek proti jeho vôli.

Študentom sa prísne zakazuje iného alebo iných študentov šikanovať. V prípade, že študent alebo študenti sa dopustia priestupkov, ktoré nesú znak šikanovania, budú za toto disciplinárne potrestaní. Študenti starší ako 15 rokov sú zodpovední za spáchanie priestupkov ako mladiství a to až do 18. roku života. Trestne zodpovední sú všetci študenti, nakoľko pred vstupom na strednú školu dovŕšili vek 14 rokov. Osoby, ktoré v čase spáchania trestného činu dovŕšili vek štrnásť rokov a neprekročili osemnásty rok svojho života sa podľa trestného poriadku zaraďujú do kategórie mladistvých. Osoby, ktoré sa na páchaní trestného činu podieľajú sa môžu dopúšťať spolupáchateľstva. Za spolupáchateľstvo trestného činu sa považuje, ak trestný čin bol spáchaný spoločným konaním dvoch alebo viacerých osôb. Každý študent má právo na ochranu pred šikanovaním.

**Šikanovanie považuje každý študent školy za najhorší prejav ponižovania a nebude ho tolerovať v žiadnych podobách a dôsledne proti šikanovaniu bojuje.** Ak študent školy zistí že jeho alebo jeho spolužiaka niekto šikanuje, je jeho povinnosťou ihneď to oznámiť ktorémukoľvek učiteľovi alebo zamestnancovi školy. Študenti, ktorí sa previnia šikanovaním budú disciplinárne riešení všetkými dostupnými postihmi, vrátane vylúčenia zo školy a oznámenia na Policajný zbor Slovenskej republiky.

1. **Oslovenie a pozdravy**:

Žiaci zásadne oslovujú zamestnancov školy: pán riaditeľ, pani riaditeľka, pani zástupkyňa, pán zástupca, pani profesorka, pán profesor, pani vychovávateľka, pán vychovávateľ, pani tajomníčka, pani účtovníčka, pán školník, pani vrátnička, pani upratovačka, ...

Žiaci zdravia pozdravom: dobrý deň, dobré ráno, dobrý večer, dovidenia. Môžu zdraviť kresťanskými pozdravom pochválený buď Ježiš Kristus.

Žiaci zdravia všetkých zamestnancov školy.

Žiaci zdravia zamestnancov školy aj pri stretnutí mimo budovy školy.

1. **Správanie žiakov mimo školy**:

Každý žiak aj mimo vyučovania a v čase prázdnin je žiakom školy, a tak sa musí aj správať. K svojim rodičom, súrodencom, ostatným ľuďom je pozorný, zdvorilý a čestný.

Žiak sa nezúčastňuje na nevhodných podujatiach, ktoré ohrozujú hlavne jeho zdravie.

Na školských exkurziách, zájazdoch, výletoch, praxi, kurzoch a všetkých podujatiach organizovaných školou sa žiaci riadia pokynmi vedúceho a dodržiavajú vnútorný poriadok školy. Bez jeho vedomia sa nevzďaľujú od skupiny alebo určeného miesta.

**E. Starostlivosť o zovňajšok**

1. Študenti prichádzajú na vyučovanie čistí, vhodne oblečení a upravení tak, aby to bolo v súlade s morálnymi, estetickými a hygienickými požiadavkami. V letných mesiacoch nie je dovolené nosiť nevhodné oblečenie. Taktiež nie je možné používať také oblečenie, resp. úpravu zovňajšku, ktoré sú charakteristické pre skupiny odporujúce kresťanským princípom.
2. Počas vyučovania sú prezutí do doporučenej obuvi (nie športová obuv).
3. Na vyučovaní telesnej a športovej výchovy sa obliekajú podľa pokynov vyučujúceho.
4. Na kultúrne a spoločenské podujatia, na maturitné skúšky prichádzajú študenti vhodne oblečení.
5. Študent považuje starostlivosť o svoj zovňajšok za všeobecnú súčasť hygieny a kresťanskej etiky. Preto každý študent je povinný chodiť do školy čisto a primerane oblečený, bez výstredností v odeve, úprave vlasov a zovňajška. Za výstrednosti v zovňajšku sa považuje napr. nosenie náušníc u chlapcov alebo tzv. piercing u chlapcov aj u dievčat. Za výstrednosti v odievaní dievčat sa považujú neprimerane krátke sukne, odhalené chrbty a hlboké výstrihy, nízke strihy pasu nohavíc. Za výstrednosti v odievaní sa považujú aj odevy, ktoré obsahujú nápisy alebo kresby, ktoré obsahujú urážlivé alebo násilie podporujúce texty alebo symboly, vulgarizmy alebo symboly, ktoré sú v rozpore so zásadami kresťanskej etiky. V prípade porušenia týchto ustanovení sú vyvodené voči previnilcom nasledujúce postihy:

* prvé porušenie – napomenutie od triedneho učiteľa a okamžité odstránenie nevhodnosti,
* druhé porušenie – pokarhanie od triedneho učiteľa a okamžité odstránenie nevhodnosti,
* tretie porušenie – pokarhanie od riaditeľa školy a okamžité odstránenie nevhodnosti,
* štvrté a každé ďalšie porušenie – zníženie známky zo správania až podmienečné vylúčenie zo štúdia, prípadne vylúčenie zo štúdia.

**F. Starostlivosť o zdravie**

1. Študenti nesmú piť alkoholické nepoje a nesmú fajčiť v budove školy ani v okolí školy, či už počas vyučovania, alebo na všetkých školských akciách, resp. na akciách mimo školy.
2. Študenti nesmú užívať ani sprostredkovať narkotiká akéhokoľvek druhu, ani prinášať do školy alebo na činnosti organizované školou veci ohrozujúce zdravie.
3. Počas vyučovania študenti nesmú bez súhlasu vyučujúceho opustiť budovu alebo areál školy.
4. Študenti dodržiavajú zásady bezpečnosti a ochrany zdravia. Nie je dovolené skákať po schodoch, sadať a šmýkať sa po zábradlí, behať po chodbách. Študenti nesmú sedieť na parapetných doskách na oknách, vykláňať sa a vyhadzovať z okien rôzne predmety.
5. V kmeňových učebniach, v odborných učebniach, v telocvični sa študenti riadia bezpečnostnými pokynmi a pokynmi učiteľa.

**G. Starostlivosť o školský majetok a osobné veci**

1. Študent je povinný šetriť školské zariadenie, šetrne zaobchádzať s učebnicami a učebnými pomôckami. Ak svojou nedbanlivosťou alebo úmyselným konaním spôsobí vecnú škodu škole, spolužiakom, zamestnancom školy alebo iným osobám, musí ju nahradiť. Všetky učebnice, ktoré študent dostáva bezplatne, je povinný na konci školského roka vrátiť. Nevrátenú, resp. poškodenú učebnicu je povinný zaplatiť, čo pri škodách väčšieho rozsahu nevylučuje výchovné opatrenia.
2. Kolektívy tried sa vo svojich triedach starajú o estetickú úpravu učebne a o stav žiackeho nábytku v triede. Žiakom sa zakazuje kresliť, rýpať alebo lepiť čokoľvek na pracovné dosky lavíc a povrch ostatného nábytku vrátene dverí a stien. Je prísne zakázané na nástenkách triedy propagovať rasizmus, rasovú a náboženskú neznášanlivosť, kultúrne a módne smery, ktoré sú v rozpore s kresťanskou morálkou a princípmi katolíckej viery.
3. Študenti nosia do školy len tie veci, ktoré potrebujú (veci nesúvisiace s vyučovaním nepatria do školy). Nenosia do školy väčšie sumy peňazí, drahé veci alebo prístroje a hry, ktoré rozptyľujú pozornosť. Za stratu peňazí a cenných vecí v kabátoch sa neposkytuje náhrada ani v rámci poistného.
4. Odcudzené veci študent nahlási ihneď triednemu učiteľovi, resp. zastupujúcemu triednemu učiteľovi. Vlastníctvo odcudzenej veci musí preukázať. Poškodené a odcudzené veci môžu byť uhradené iba prostredníctvom poisťovne.
5. Počas hodín telesnej a športovej výchovy študenti odovzdajú hodinky, retiazky a pod. vyučujúcemu, od ktorého si ich po skončení hodiny vyzdvihnú.
6. Počas dňa budovu na požiadanie otvára vrátnička. Školská budova sa ráno otvára o 6.50 hod. a zatvára o 8.00 hod. V čase obedňajšej prestávky je budova otvorená.
7. V školských priestoroch študenti udržujú čistotu a poriadok, týka sa to hlavne sociálnych zariadení a šatní.

**H. Klasifikácia a hodnotenie**

1. Študenti sú hodnotení priebežne počas celého klasifikačného obdobia podľa príslušného metodického pokynu vydaného Ministerstvom školstva, vedy, výskumu a športu SR. Vyučujúci jednotlivých predmetov ich oboznámia so spôsobom klasifikácie a ostatných podmienkami hodnotenia na začiatku školského roka.
2. Klasifikácia v prípade nedbalej dochádzky: ako v bode 6 časť C – Dochádzka do školy.
3. Pri vážnom, resp. opakovanom porušovaní disciplíny, sú priestupky študenta zapisované do triednej knihy.
4. Podľa závažnosti priestupkov možno študentovi udeliť tieto výchovné opatrenia:

* napomenutie vyučujúcim alebo triednym učiteľom,
* pokarhanie triednym učiteľom,
* pokarhanie riaditeľom školy,
* znížená známka zo správania,
* podmienečné vylúčenie zo školy,
* vylúčenie zo školy.

1. Pri pozitívnom hodnotení môže byť študent odmenený:

* pochvalou triednym učiteľom,
* pochvalou riaditeľom školy,
* knižným alebo vecným darom.

**H 1. Správanie študentov**

1. Správanie študentov sa klasifikuje týmito stupňami:

*1 – veľmi dobré*

*2 – uspokojivé*

*3 – menej uspokojivé*

*4 – neuspokojivé*

1. Zníženú známku zo správania môže študent dostať:

*Druhý stupeň*: - za opakované porušovanie školského poriadku

- za porušenia zákazu fajčenia ( po prvý raz)

- požívanie alkoholických nápojov a prechovávanie omamných látok a drog

- za 5 až 9 neospravedlnených hodín

*Tretí stupeň*: - za viac ako 9 neospravedlnených hodín

- za preukázateľné užívanie drog a omamných látok

- krádež, podvody a falšovanie

- šikanovanie a vydieranie

- vandalizmus

- zvlášť hrubé, vulgárne a opakujúce sa neslušné správanie voči spolužiakom

a pracovníkom školy

- za závažné porušenie školského poriadku (napr. opakované fajčenie, ...)

Poznámka: So znížením známky zo správania na tretí stupeň súvisí aj podmienečné vylúčenie zo školy.

1. Výchovné opatrenia:

Pochvala triednym učiteľom – za výborný prospech

* za vzornú dochádzku,
* za reprezentáciu školy,
* za príkladné slušné správanie a utváranie dobrých vzťahov v triede, príkladný vzťah ku škole.

Pochvala riaditeľom školy – za výborný prospech počas celého štúdia,

* za vzornú dochádzku počas celého štúdia,
* za úspešnú reprezentáciu školy,
* za nezištnú pomoc, vysoko humánny prístup k ľuďom, príkladný čin, verejné uznanie inou osobou alebo inštitúciou.

Napomenutie triednym učiteľom - neskoré príchody na vyučovanie,

* neprezúvanie v priestoroch školy,
* nesplnenie povinnosti týždenníkov,
* za 1 hodinu neospravedlnenej absencie,
* za 1 zápis v triednej knihe o vyrušovaní na vyučovaní, používanie mobilného telefónu, MP 3 alebo volkmenu na vyučovaní,
* iné priestupky podľa posúdenia triednym učiteľom

Pokarhanie triednym učiteľom – za nevhodné správanie na verejnosti,

* za 2 – 4 hodiny neospravedlnenej absencie,
* za opakujúce sa priestupky v predchádzajúcom bode,
* za prvé nedovolené opustenie školy bez priepustky,
* na návrh vyučujúcich za akékoľvek porušenie vnútorného poriadku školy.

Pokarhanie riaditeľom školy – ukladá riaditeľ školy na návrh vyučujúceho alebo triedneho učiteľa za vážne porušenie vnútorného poriadku školy.

Podmienečné vylúčenie zo štúdia alebo vylúčenie zo štúdia - ukladá riaditeľ školy na návrh vyučujúceho alebo triedneho učiteľa žiakovi, ktorý splnil povinnú školskú dochádzku - po prerokovaní závažnosti jeho previnenia na pedagogickej rade.

Zníženie známky zo správania na stupeň 2 (uspokojivé)

* za 5 – 10 hodín neospravedlnenej absencie,
* za prvé preukázateľné porušenie zákazu fajčenia a za požívanie alkoholických nápojov a iných druhov drog v školských priestoroch a na podujatiach školy,
* za prinášanie vecí ohrozujúcich život a zdravie a vecí rozptyľujúcich pozornosť žiakov na vyučovaní do priestoru školy,
* za znemožňovanie vyučovacieho procesu a prevádzky školy,
* za úmyselné poškodenie školského zariadenia a majetku školy,
* na návrh učiteľa, ktorý ho predkladá triednemu učiteľovi, za vážne porušenie vnútorného poriadku školy,
* za preukázaný podvod,
* za opakované nedovolené opustenie školy.

Zníženie známky zo správania na stupeň 3 (menej uspokojivé)

* za 11 a viac hodín neospravedlnenej absencie,
* za opakujúce sa závažné priestupky v predchádzajúcom bode,
* za krádež,
* za úmyselné ublíženie na zdraví,
* za šikanovanie a vydieranie,
* za vandalizmus.

Zníženie známky zo správania na stupeň 4 (neuspokojivé) a vylúčenie zo školy

* za vysoký počet hodín neospravedlnenej absencie,
* za veľmi vážne porušenie vnútorného poriadku školy podľa posúdenia pedagogickej rady,
* za nesplnenie podmienky uloženej pri podmienečnom vylúčení zo školy,
* za spáchanie činu, ktorým bola ohrozená výchova ostatných žiakov,
* za čin, za ktorý bol žiak trestne stíhaný a právoplatne odsúdený.

Všetky výchovné opatrenia udelené neplnoletým žiakom oznámi riaditeľ školy (pochvaly TU, napomenutia TU, pokarhania TU preukázateľne prostredníctvom triednych učiteľov) ich zákonným zástupcom.

Výchovné opatrenia sa zaznamenávajú do katalógového listu žiaka.

**I. Bezpečnostné pokyny pri práci v počítačovej učebni**

1. Kľúč od učebne je na vyhradenom mieste v zborovni. Študenti pred vstupom do učebne musia byť prezutí. Zdržujú sa v učebni len pod dozorom vyučujúceho a riadia sa jeho pokynmi. Bez dozoru nemôže študent zostať v učebni.
2. Na počítači vykonávajú študenti iba činnosti zadané vyučujúcim. Bez povolenia nič samostatne neskúšajú, s klávesnicou pracujú šetrne, nedotýkajú sa monitora a káblov.
3. Na klávesnicu, monitor a počítač nekladú nič, čím by ich mohli poškodiť.
4. Na hodinách informatiky študenti sedia podľa zasadacieho poriadku. Nepohybujú sa po učebni z miesta na miesto bez povolenia.
5. Chyby na počítači hlásia vyučujúcemu. V prípade poškodenia nešetrným zaobchádzaním s počítačom študenti zodpovedajú za vzniknutú škodu a musia ju nahradiť.

**J. Bezpečnostné pokyny v odbornej učebni strojopisu**

1. Kľúč od učebne sa nachádza na vyhradenom mieste v zborovni, učebňu otvára iba vyučujúci. Na hodinu študenti čakajú na chodbe.
2. Študenti na hodine strojopisu sedia podľa trvalého zasadacieho poriadku.
3. Na začiatku i na konci vyučovacej hodiny musí žiak skontrolovať stav písacieho stroja. Chyby na písacom stroji ihneď nahlási vyučujúcemu.
4. Do písacieho stroja sa nesmú dávať kovové predmety, krieda atď.
5. Po ukončení práce študent zakryje písací stroj ochranným obalom.
6. Študent osobne zodpovedá za prípadné poškodenie písacieho stoja, v prípade jeho poškodenia hradí vzniknuté náklady.

**K. Bezpečnostné pokyny v predmete telesná a športová výchova**

1. Študenti sú povinní chodiť na hodinu pripravení – nosia si čistý cvičebný (športový) úbor, čistú, podľa druhu činnosti vhodnú a bezpečnú športovú obuv, základné hygienické potreby (uterák, mydlo). V prípade nedbalého nosenia úboru študent môže byť potrestaný.
2. Na hodinu sa študenti prezliekajú v šatniach. Odev, obuv a osobné veci si uložia čo najúspornejšie tak, aby bol v šatni poriadok.
3. V šatni a sociálnych zariadeniach sú študenti povinní udržiavať čistotu, dodržiavať hygienu a šetriť školský majetok.
4. Do telocvične študenti vstupujú len na pokyn vyučujúceho. Študentom sa zakazuje počas hodín žuť žuvačku.
5. Študenti nesmú nosiť na telesnú výchovu cennosti, šperky, peniaze, mobilné telefóny a pod., všetky veci si ukladajú u vyučujúceho pred hodinou.
6. Ak študent zo závažných dôvodov nemôže cvičiť, ospravedlní sa pred začiatkom hodiny.
7. Počas vyučovania študenti dodržiavajú pokyny vyučujúceho, zodpovedne a aktívne plnia určené úlohy. Dbajú na svoje zdravie, bezpečnosť, rovnako na zdravie a bezpečnosť spolužiakov, konajú ohľaduplne a v duchu „ fair play“.
8. K zariadeniam a pomôckam, ktoré používajú, pristupujú so zodpovednosťou ako k svojim vlastným a šetria ich. Prípadnú škodu musia nahradiť.
9. Počas vyučovania študent bez vedomia a súhlasu vyučujúceho nesmie opustiť priestor, v ktorom cvičí.
10. Každý úraz alebo zhoršenie zdravotného stavu študent ihneď hlási vyučujúcemu.
11. Študenti, ktorí majú lekárom určené úľavy v telesnej výchove predložia vyučujúcemu potvrdenie od lekára. Študenti, ktorých lekár doporučil úplne oslobodiť od TEV predložia v stanovenom termíne písomnú žiadosť zákonného zástupcu o oslobodenie a doklad od lekára.
12. Na vyučovaní TEV a vo všetkých formách telovýchovnej a športovej činnosti v rámci školy súčasne platia pre žiakov všetky body zásad BOZP, všeobecného školského poriadku a vnútorného poriadku školy.

V Nemšovej dňa 01. 09. 2008

Ing. Miloš Čižmárik

riaditeľ školy